Title: Quan llegeixes per aprendre
Course: Activitats de Llengua Catalana

Quan llegeixes per aprendre

Llegeix el text següent a poc a poc i amb molta concentració. La finalitat de l'exercici és que trobis en el text les idees que et donem redactades amb altres paraules.

Quan llegeixes per aprendre has de retenir la informació fent servir les teves pròpies paraules. Si ets capaç d'explicar les idees del text amb unes altres paraules, voldrà dir que l'has comprès.

L'art romànic es caracteritza per ser molt robust. Les esglésies són fetes de pedra, i no hi ha finestres gairebé. Tenen el sostre formant una volta que s'anomena de canó, i els arcs són molt característics, fets amb una mitja circumferència, o mig punt. Les esglésies tenen forma de creu, amb un capçal rodó anomenat absis.

Moltes d'aquestes esglésies estan pintades. Les pintures romàniques les feien monjos i també algunes colles de pintors passavolants. Feien servir pocs colors perquè no en tenien més, i les figures són molt expressives, tant a les pintures com a les escultures. Perquè tothom les pogués entendre feien més gros allò que consideraven més important: per això la figura de Déu és la més gran de totes, i a les altres figures, el cap, els ulls i les mans, com que creien que eren molt importants, també són més grossos que la resta del cos.

(pàg. 18 Teresa Duran. Història dels catalans.

Departament de cultura de la Generalitat de Catalunya.)

Digues a quina part del text es corresponen les idees que trobaràs a continuació

a)En la pintura romànica la dimensió de les figures ens indica el seu grau d’importància.
b)Una de les característiques més destacades del romànic són els arcs arrodonits.
c)L'arquitectura romànica té un aspecte fort i consistent.